google/wiki40b huggingface dataset:
Αριθμός του Πλάτωνος

Ο αριθμός του Πλάτωνος είναι ένας αριθμός που μνημονεύεται από τον Πλάτωνα στον διάλογό του Πολιτεία (8.546b). Η κατανόηση και η μετάφραση του σχετικού χωρίου είναι πολύ δύσκολη και δεν επιτρέπει μία αδιαμφισβήτητη ερμηνεία. Δεν υπάρχει πραγματική συναίνεση ούτε για τη σημασία, ούτε για την τιμή του αριθμού αυτού. Είναι γνωστός και ως «ο γεωμετρικός αριθμός». Η συχνότερα προτεινόμενη τιμή για τον αριθμό του Πλάτωνος είναι το 216, αλλά όχι σπάνια γίνεται λόγος και για τους αριθμούς 3600 ή 12.960.000.
Ανάμεσα στους συγγραφείς που αναφέρουν απλώς ή συζητούν για τον αριθμό του Πλάτωνος συγκαταλέγονται και οι:
Αριστοτέλης, Πρόκλος, Φιτσίνο, Καρντάνο, Τσέλερ, Σλάιερμάχερ, Πωλ Τανερύ και Φρήντριχ Χουλτς, με νέα ονόματα να προστίθενται συνεχώς.
Στην Πολιτεία αναφέρεται παρακάτω στο κείμεινο (9.587b) και ένας άλλος αριθμός, γνωστός ως «ο αριθμός του Τυράννου».

Το πλατωνικό κείμενο

Μεγάλες συντακτικές και λεξιλογικές διαφορές παρατηρούνται εύκολα μεταξύ των πολλών μεταφράσεων του χωρίου αυτού της Πολιτείας. Μία κατά λέξη απόδοση στη νέα ελληνική είναι:
«Τώρα, για κάθε θείο (και γι' αυτό περιοδικώς κινούμενο) δημιούργημα υπάρχει τέλειος αριθμός, ο οποίος περιλαμβάνει την περίοδό του, στα ανθρώπινα όμως δημιουργήματα, εκ των οποίων πρώτο είναι το ορθογώνιο τρίγωνο με κάθετες
πλευρές 3 και 4, οι πολλαπλασιασμοί των αριθμών 3 και 4 οδηγούν σε αριθμούς όμοιους και ανόμοιους, που αν συνεχιστούν μέχρι να προκύψουν 4 διαδοχικοί
στερεοί αριθμοί, με τρείς αποστάσεις ανάμεσά τους, ώστε οι πρώτος και τελευταίος να είναι όμοιοι, ενώ οι ενδιάμεσοι ανόμοιοι με δύο παράγοντες ίσους και έναν άνισο, τότε οι αριθμοί αυτοί είναι ανάλογοι μεταξύ τους και ο λόγος τους είναι ρητός αριθμός. Αν τον επίτριτο πυθμένα όλων των ανωτέρω, τον συσχετίσουμε με τον αριθμό 5, θα προκύψουν δύο αρμονίες. Η μεν πρώτη αρμονία είναι ο τετράγωνος αριθμός 100, ενώ η δεύτερη έχει τη μία πλευρά ίση με την πλευρά του τετραγώνου και την άλλη της πλευρά ίση με το άθροισμα δύο αριθμών, εκ των οποίων ο ένας είναι το γινόμενο του εκατό με τον αριθμό που υπολείπεται του τετραγώνου της ρητής διαγωνίου τετραγώνου πλευράς πέντε κατά ένα και του τετραγώνου της αρρήτου διαγωνίου κατά δύο, ενώ ο άλλος προκύπτει ως γινόμενο του εκατό με τον κύβο του αριθμού τρία. Και οι δύο αυτοί αριθμοί μαζί αποτελούν τον γεωμετρικό αριθμό.»
Ο «γεωμετρικός αριθμός» που αναφέρεται στο τέλος του χωρίου είναι ο αριθμός του Πλάτωνος. Οι εισαγωγικές λέξεις αναφέρουν έναν «τέλειο αριθμό», που θεωρείται αναφορά στο τέλειο έτος του Τίμαιου (39d). Οι λέξεις παρουσιάζονται όπως εκφέρονται από τις Μούσες και για αυτό το όλο χωρίο αποκαλείται κάποτε «ο λόγος των Μουσών» ή κάτι παρόμοιο. Πραγματικά, ο Μελάγχθων το συνέκρινε με την παροιμιώδη ασάφεια των Σιβυλλών. Ο Κικέρων το περιέγραψε ως «σκοτεινό», ενώ άλλοι σχολιαστές έχουν διακρίνει κάποιον παιγνιώδη τόνο σε αυτό.
Φρειδερίκος του Νόερ

Βιογραφία

Ήταν ο δευτερότοκος γιος του Φρειδερίκου-Χριστιανού Β΄ δούκα του Σ.Χ.Σ.Αουγκούστενμπουρκ και της Λουίζας-Αυγούστας, κόρης του Χριστιανού Ζ΄ της Δανίας (νομικά), μάλλον όμως του εραστή της μητέρας της Στρούντσε (βιολογικά).
Γεννήθηκε στο Κίελο. Η μητέρα του ήταν αδελφή του Φρειδερίκου ΣΤ΄ της Δανίας και η αδελφή του Καρολίνα-Αμαλία ήταν σύζυγος του Χριστιανού Η΄ της Δανίας. Έτσι είχε σειρά στη διαδοχή του Δανικού θρόνου. Ο Φρειδερίκος νυμφεύτηκε την Ενριέττα, 5η απόγονο του Χριστιανού Ε΄ της Δανίας. Η αδελφή της Λουίζα-Σοφία είχε παντρευτεί τον Χριστιανό-Αύγουστο Β΄, αδελφό του Φρειδερίκου.
Ο Φραγκίσκος-Ιωσήφ των Αψβούργων-Λωρραίνης τον έκανε πρίγκιπα του Νόερ. Ο Φρειδερίκος απεβίωσε το 1865 στη Βηρυτό του Λιβάνου σε ηλικία 65 ετών.
Γιάννης Ζιάγκας

Βιογραφικά στοιχεία

Γεννήθηκε στα Τρίκαλα στις 12 Δεκεμβρίου 1940. Σπούδασε πολιτικός μηχανικός στο Πολυτεχνείο του Γκρατς στην Αυστρία, με μεταπτυχιακές σπουδές στον οικονομικό προγραμματισμό και την πολιτική οικονομία στο Διεθνές Ινστιτούτο Βιομηχανικής Ανάπτυξης της Βιέννης. Μετά την επιβολή της χούντας, οργανώθηκε στο ΠΑΚ, και μεταπολιτευτικά στο ΠΑΣΟΚ.
Τον Οκτώβριο του 1981 τοποθετήθηκε πρόεδρος του Διοικητικού Συμβουλίου της πολεμικής βιομηχανίας Στάγιερ - Ελλάς (ΕΛΒΟ), θέση στην οποία παρέμεινε μέχρι τον Ιούλιο του 1982, οπότε ορίστηκε ευρωβουλευτής του ΠΑΣΟΚ στη θέση του Αντώνη Γεωργιάδη. Παρέμεινε στην Ευρωβουλή μέχρι το 1984, όταν παραιτήθηκε για να γίνει πρόεδρος της πολεμικής βιομηχανίας ΠΥΡΚΑΛ, που είχε τότε πρόσφατα εθνικοποιήσει η κυβέρνηση του Ανδρέα Παπανδρέου.
Το 1986 ο Ζιάγκας έγινε βουλευτής Τρικάλων, καθώς κατέλαβε την έδρα του Κωνσταντίνου Αλεξιάδη μετά τον θάνατό του. Παρέμεινε βουλευτής Τρικάλων του ΠΑΣΟΚ ως το 2000, με εξαίρεση την περίοδο 1993 - 1996 στην οποία διετέλεσε υποδιοικητής της Εθνικής Τράπεζας της Ελλάδος, έχοντας εκλεγεί το 1989 (Ιούνιο και Νοέμβριο), το 1990 και το 1996.
Από το 2005 μέχρι το 2015 Γιάννης Ζιάγκας υπηρέτησε στην Προεδρία της Δημοκρατίας ως ειδικός σύμβουλος του Προέδρου Κάρολου Παπούλια.
Όχλος

Όχλος ονομάζεται το ανοργάνωτο πλήθος, η μάζα ανθρώπων που εμφανίζει δυναμική. Ο όρος έχει μειωτική σημασία και συναντάται ως συνώνυμο των λέξεων  στίφος (στρατιωτών), συρφετός, μπουλούκι, ασκέρι, χυδαίος όχλος,(κοιν. λαουτζίκος, πόπολο, πλεμπάγια, λατ. turba, αντίθετα με την λέξη δήμος=λαός με την συνταγματική έννοια). Το ρήμα οχλώ συναντάται στον Όμηρο με την σημασία κινώ, διαταράσσω, κυλίω (ψηφίδες άπασαι οχλεύνται, κυλίονται, παρασύρονται υπό του ύδατος. Ιλιάδος Φ.261). Ο όχλος είναι άθροισμα ατόμων που παρουσιάζει μια ασταθή, ανορθολογική στάση και απουσία κοινωνικού αυτοέλεγχου. Αποτέλεσμα αυτών των χαρακτηριστικών είναι οι αλόγιστες πράξεις βίας και παράνοιας που συνιστούν κυρίαρχο τρόπο έκφρασής του. Ο όχλος δρα ως ανεξέλεγκτο πλήθος που εμφανίζει τάσεις αναταραχής, προκλήσεως καταστροφών, κλπ. Στην πολιτική ο όρος αποδίδεται σε σύνολο ατόμων (συνήθως ολόκληρος ο λαός) που συσπειρώνονται και δρουν υπό την  επίδραση συναισθηματικών παρορμήσεων, χωρίς πολιτική ωριμότητα και αυτοέλεγχο.

Όχλος-μάζα

Η έννοια όχλος συναντάται συχνά ταυτόσημη με την έννοια μάζα, ως σύνολο ατόμων ανένταχτων, στα οποία η  συνειδητή προσωπικότητα εξαφανίζεται κάτω από την κοινή κατεύθυνση μιας συλλογικής ψυχής, που θα μπορούσε να ονομαστεί νόμος της διανοητικής ενότητας των μαζών.(π.Gustave Le Bon: ψυχολογία των μαζών σελ.34 έκδ.ΔΟΛ 2010 ISBN:978-960-469-703-8)
Ο όχλος-μάζα προέρχεται από την αποσύνθεση παλιάς και κατεστραμμένης κοινωνικής δομής και χαρακτηρίζεται από αστάθεια, ανορθολογισμό και οργάνωση έξω από τον επίσημο κοινωνικό έλεγχο.(π.χ.οπαδοί κάποιας σέκτας ή ποδοσφαιρικής ομάδας). Στη μάζα τα άτομα εξισώνονται προς τα κάτω με μια ακατανίκητη δύναμη που επιτείνεται από τον μεγάλο αριθμό, την ανωνυμία και την ανευθυνότητα. Καθοριστική για την μάζα είναι η ανάγκη για κάποιον ηγέτη, που δεν πείθει επιχειρηματολογώντας, αλλά με την υποβολή και τον υπνωτισμό, στη βάση των συλλογικών πεποιθήσεων και στην ικανότητά του να οδηγεί την μάζα σε ανορθόλογη ταύτιση με ιδέες που υιοθετεί ως δικές της. Ο άνθρωπος της μάζας, άβουλος, παράλογος, ετεροκίνητος, χειραγωγούμενος και υποτακτικός, αισθάνεται ότι  έχει σκεφτεί ο ίδιος αυτές τις ιδέες τις οποίες τυφλά και άκριτα ενστερνίζεται).
Διάσημα ονόματα ασχολήθηκαν με το φαινόμενο του όχλου ως παρουσία και επίδρασή του στο ιστορικό γίγνεσθαι.
Ψυχολόγοι, ψυχαναλυτές όπως ο Φρόϊντ, ο οποίος στο έργο του «ψυχολογία των μαζών και ανάλυση του εγώ», τονίζει την ηδονιστική καταγωγή των σχέσεων στην ομάδα και την αμοιβαία ταύτιση των μελών της, κοινωνικοί στοχαστές όπως ο Λε Μπον που το περίφημο έργο του «η ψυχολογία των μαζών» αποσιωπήθηκε, ίσως διότι χρησιμοποιήθηκε από τον Μουσσολίνι και τον Χίτλερ για την υποταγή των μαζών στον ανόσιο καθοδηγητή, Ορτέγκα Υ Γκασσέτ στην «εξέγερση των μαζών», Κ. Παπαιωάννου στο «μάζα και  ιστορία» κλπ.
Ιβ Τόρες

Καριέρα στην πάλη

Το 2007, η Ιβ νίκησε σε διαγωνισμό αναζήτησης γυναικών παλαιστών και υπέγραψε συμβόλαιο με το WWE. Ο πρώτος της τηλεοπτικός ρόλος ήταν να κάνει συνεντεύξεις στους παλαιστές πριν ή μετά τους αγώνες.
Ακολούθησαν και άλλοι ρόλοι, μέχρι που ασχολήθηκε κανονικά με την πάλη. Καθώς γινόταν γνωστή, κέρδισε το Γυναικείο Πρωτάθλημα WWE τον Απρίλιο του 2010. Απο τότε και μετά έγινε μάνατζερ διάφορων παλαιστών, μέχρι το 2011 που κέρδισε ξανά το πρωτάθλημα. Το 2012 άλλαξε τηλεοπτικό ρόλο, προσπαθώντας να γίνει αντιπαθής στο κοινό ως η δευτερεύουσα διευθύντρια των σόου Raw και SmackDown. Σύντομα αποδεσμεύτηκε απο αυτή τη θέση και επέστρεψε στα ρινγκ, ενώ τον Σεπτέμβριο κατέκτησε το Πρωτάθλημα Γυναικών για τρίτη φορά. Η Ιβ έχασε τον τίτλο απο την Κέιτλιν τον Ιανουάριο του 2013 και παραιτήθηκε απο την εταιρεία.

Εκτός Πάλης

Η Ιβ Τόρες έχει εκπαιδευτεί στο βραζιλιάνικο Ζίου Ζίτσου, όπου έχει φτάσει στη μπλε ζώνη και έχει γνώσεις στο κικ-μπόξινγκ.

Βραβεύσεις

Μετά απο τις τρεις της θητείες του Γυναικείου Πρωταθλήματος WWE, που παραμένει ρεκόρ κατακτήσεων, η Ιβ ψηφίστηκε ως η καλύτερη παλαίστρια του 2012 απο την εκπομπή Pro Wrestling Report. Το 2010 ήταν η πέμπτη παλαίστρια της χρονιάς ανάμεσα σε 50 άλλες, απο το περιοδικό Pro Wrestling Illustrated.
Αγαλμάτιο Καλού Ποιμένος (Βυζαντινό Μουσείο Αθηνών)

Περιγραφή

Ο Ποιμήν παριστάνεται μετωπικός. Είναι από μάρμαρο υλικό με διαστάσεις 0,72 Χ 0,30 Χ 0,24. Χρονολογικά τοποθετείται τον 4ο αιώνα και η προέλευση κατασκευής του είναι η Κόρινθος. Έχει μορφή παιδιού και πατάει σε κυκλικό βάθρο στον τύπο της αττικής βάσης ιωνικού κίονα. Φέρει στους ώμους του κριό, τον οποίο κρατάει με το δεξί του χέρι πίσω από τα πόδια. Λείπει το αριστερό χέρι του Ποιμένος και η κεφαλή του κριού. Φοράει κοντό χειριδωτό χιτώνα που καταλήγει με διπλό περίγραμμα πάνω από τα γόνατα και δορά με ακανόνιστες τριγωνικές απολήξεις, που συγκρατείται στον αριστερό του ώμο, καλύπτει μέρος του χιτώνα και αναδιπλώνεται προ του στήθους. Κάθετες αυλακώσεις σε ορισμένα σημεία του χιτώνα αποδίδουν πτυχώσεις χωρίς πλαστικότητα. Μικρός στην αριστερή πλευρά του Ποιμένος συνδέεται με τελαμώνα που περνάει χιαστί από το δεξί του ώμο, πάνω από το χιτώνα. Φορεί υποδήματα με γεωμετρικά διακοσμητικά θέματα. Το πρόσωπο πλαισιώνει κυκλικά κοντή κόμη και έχει ελαφρό μειδίαμα. Οι κόρες των ματιών αποδίδονται με μικρές οπές τρυπανιού. Στη βάση εκατέρωθεν του ποιμένος παριστάνονται δύο πρόβατα μικρού μεγέθους, σε σύγκριση με τον κριό που φέρει στους ώμους, με τα κεφάλια γυρισμένα προς τα άνω
Θεοδόσιος Β΄ (πατριάρχης)

Βιογραφικά στοιχεία

Διετέλεσε προϊστάμενος του ναού του Αγίου Γεωργίου στο Εντιρνέ-καπί της Κωνσταντινούπολης. Κατόπιν εξελέγη επίσκοπος Ιερισσού και Αγίου Όρους, και το 1767 Μητροπολίτης Θεσσαλονίκης. Εξελέγη Πατριάρχης στις 11 Απριλίου του 1769, σε μια εποχή κατά την οποία οι χριστιανοί διώκονταν μετά την αποχώρηση των ρωσικών δυνάμεων, τις οποίες είχαν βοηθήσει με προτροπή του πρώην Πατριάρχη Σεραφείμ Β΄ και άλλων κληρικών. Ο Θεοδόσιος ενήργησε ώστε να σωθούν οι μονές του Αγίου Όρους από κατεδάφιση, ελευθέρωσε αιχμαλώτους, ενίσχυσε σχολεία και μοναστήρια και, σε συνεργασία με τον Πατριάρχη Ιεροσολύμων, κατόρθωσε να παραμείνουν οι Άγιοι Τόποι στη δικαιοδοσία των Ορθοδόξων. Τέλος, προσπάθησε να δώσει συμβιβαστική λύση στο θέμα των Κολλυβάδων του Αγίου Όρους.
Εξαναγκάστηκε σε παραίτηση στις 16 Νοεμβρίου 1773, μετά από ενέργειες του Μητροπολίτη Προύσας Μελετίου. Αποσύρθηκε στη Μονή Καμαριώτισσας στη Χάλκη. Το 1776, έχοντας χάσει εντελώς την όρασή του, επέστρεψε στην Κωνσταντινούπολη, όπου παρέμεινε μέχρι το θάνατό του.
Κρύα Βρύση Πέλλας

Γεωγραφία

Η Κρύα Βρύση βρίσκεται νοτιοανατολικά της Έδεσσας, στο μέσο της απόστασης μεταξύ Γιαννιτσών και Νάουσας. Μέχρι το 1927 ονομαζόταν Πλάσνα οπότε μετονομάστηκε σε Κρύα Βρύση. Η πόλη αναπτύχθηκε τη δεκαετία του '30.

Ιστορία

Επί τουρκοκρατίας ονομάζονταν Πλάσνα και βρίσκονταν στις όχθες της λίμνη των Γιαννιτσών. Δίπλα βρίσκονταν ο οικισμός Πρίσνα ή Βραστή, ο οποίος μετά την αποξήρανση της λίμνης, εγκαταλείφθηκε και οι κάτοικοι μετοίκησαν στην Κρύα Βρύση που ήδη γνώριζε μεγάλη οικιστική ανάπτυξη λόγω της άφιξης και πολλών προσφύγων από τη Μικρά Ασία. Στα τέλη του 19ου αιώνα τα δυο χωριά Πλάσνα και Πρίσνα είχαν συνολικό πληθυσμό γύρω στους 360 κατοίκους, κυρίως Έλληνες, αλλά και λίγους Τούρκους. Το σημερινό όνομα προήλθε από τον εντοπισμό πηγής κρύου καθαρού νερού μετά την αποξήρανση της λίμνης που υπήρχε στην περιοχή και τη λειψυδρία που ακολούθησε.
Προς το τέλος της Κατοχής, το Μάιο του 1944, η Κρύα Βρύση έγινε η επιχειρησιακή έδρα του δοσιλογικού, οπλισμένου από τους Γερμανούς κατακτητές, τάγματος του Γεωργίου Πούλου, του λεγόμενου «Ελληνικού Εθελοντικού Σώματος».

Αξιοθέατα

Σημαντικό κέντρο αναψυχής είναι το Οικολογικό Πάρκο, έκτασης 100 στρεμμάτων. Μνημεία της πόλης αποτελούν ο ναός του Αγίου Νικολάου και το μοναστήρι του Αγίου Λουκά.
Μπορμανίκο

Ο Μπορμανίκο (Πορτογαλικά:Bormanico) ήταν ο θεός των θερμοπηγών και θεραπευτής στην Λουζιτανική και στην Κέλτικη μυθολογία. Το όνομα αυτό δεν ήταν το μόνο με το οποίο ήταν γνωστός, και συναντάται με αυτό κυρίως στην περιοχή Κάλντας ντε Βιζέλα στην Πορτογαλία.
Η ίδια θεότητα συναντάται και σε άλλες περιοχές της νοτιοδυτικής Ευρώπης με διαφορετικά ονόματα. Από τους Γαλάτες, λατρεύτηκε ιδιαίτερα στη περιοχή Μπουρμπόν-λε-Μπεν, ενώ υπάρχουν καταγραφές και στις περιοχές Εντρέν-συρ-Νοέν και Αιξ-αν-Σαβουά (Gallia Narbonensis) . Στην περιοχή αυτή ονομαζόταν Μπόρβο και οι επιγραφές δείχνουν πως οι προσφορές προς αυτόν γίνονταν για την θεραπεία κάποιου.  Στοιχεία για την ύπαρξη λατρείας προς αυτόν έχουν βρεθεί ακόμα στην Ολλανδία (Ουτρέχτη), όπου αναφερόταν με το όνομα Boruoboendua Vabusoa Labbonus, στη Γερμανία (Μπούρτσαϊντ και Βορμς), με το όνομα Borbetomagus. Στη περιοχή Αιξ-αν-Προβάνς εμφανίζεται με το όνομα Μπορμπάνος, ενώ στην περιοχή της Πορτογαλίας Ιντάνα α Βέλα αποκαλούταν και με το όνομα Μπόρος και ήταν αντίστοιχος με τον θεό Άρη.
Θεωρούνταν πως είχε την δύναμη να θεραπεύει και θεωρείται πως ήταν αντίστοιχος του Απόλλωνα, ενώ κάποιες ομοιότητες είχε και με τη θεά Σιρόνα της Κέλτικης μυθολογίας, προστάτιδας των πηγών. Ως σύζυγος του τις περισσότερες φορές αναφέρεται η θεά Νταμόνα, ενώ μερικές φορές η θεά Μπορμάνα, που σε μερικές περιοχές λατρευόταν ξεχωριστά από αυτόν.
Άλβαρο Μόρτε

Βιογραφία

Ο Μόρτε γεννήθηκε και μεγάλωσε στην ισπανική πόλη Αλχεθίρας, που βρίσκεται στην βόρεια Ισπανία.

Καριέρα

Ο Μόρτε ξεκίνησε την υποκριτική του καριέρα όταν έπαιξε έναν μικρό ρόλο στην ισπανική τηλεοπτική σειρά Hospital Central. Συνέχισε με τον ρόλο του Ray στην ισπανική τηλεοπτική σειρά Planta 25, του Adolfo Castillo στην ισπανική τηλεοπτική σειρά Bandolera, του Gabriel Areta στην ισπανική σαπουνόπερα Amar en tiempos revueltos, του Lucas Moliner στην ισπανική τηλενουβέλα El secreto de Puente Viejo.
Το 2017 ενσάρκωσε τον ρόλο του Σέρχιο "Ελ Προφεσόρ" Μαρκίνα στην ισπανική τηλεοπτική σειρά του Anthena 3 La Casa de Papel, όπου επαινέθηκε αρκετά για την ενσάρκωση αυτού του χαρακτήρα και απέκτησε, μαζί με την τηλεοπτική σειρά, παγκόσμια φήμη. Στα τέλη του 2017, το Netflix απέκτησε τα δικαιώματα της σειράς και την μετέδωσε παγκοσμίως στην πλατφόρμα της ενώ η δεύτερη σεζόν από την ίδια πλατφόρμα αναμένεται να προβληθεί στις 19 Ιουλίου του 2019, το πρώτο μέρος.
Ο Μόρτε έκανε το κινηματογραφικό του ντεμπούτο όταν έπαιξε τον μικρό ρόλο του Rafael Torres στην ισπανική ταινία Lola, la película (2007). Είχε τον πρώτο του πρωταγωνιστικό ρόλο όταν ενσάρκωσε τον ρόλο του David Ortiz στην ισπανική σειρά του Netflix Mirage (2018). Το 2019, ενσάρκωσε τον ρόλο του Óscar στην ισπανική τηλεοπτική σειρά του Movistar+ El embarcadero.
Παράλληλα με το τηλεοπτικό του έργο, ο Μόρτε είναι ιδιοκτήτης μιας θεατρικής εταιρείας με τίτλο 300 pistolas (ελληνικά : 300 πιστόλια), η οποία ιδρύθηκε το 2012.

Προσωπική ζωή

Ο Μόρτε είναι δίγλωσσος - μιλάει τόσο την ισπανική όσο και την αγγλική γλώσσα.
Είναι παντρεμένος με την Μπλάνκα Κλεμέντε, σχεδιάστρια μόδας, με την οποία έχει αποκτήσει δυο παιδιά, την Τζουλιέτα και τον Λεόν, τα οποία είναι διζυγωτικά δίδυμα.
Θησαυρός της Νάξου (1926)

Με την ονομασία Θησαυρός της Νάξου (1926) φέρεται ένα σύνολο αρχαίων ελληνικών νομισμάτων που βρέθηκε σ΄ ένα αγρόκτημα στη Νάξο το 1926, εξ ου και η ονομασία του.
Ο Θησαυρός αυτός περιλαμβάνει 72 αργυρά νομίσματα και 2 χάλκινα. Εξ αυτών τα 31 νομίσματα είναι ασημένια τετράδραχμα των Αθηνών και τα υπόλοιπα, είναι νομίσματα της Νάξου, της Ρόδου και της Άνδρου. Κατά τους νομισματολόγους όλα τα νομίσματα του θησαυρού της Νάξου ανάγονται στη κατηγορία της «νέας τεχνοτροπίας» των αρχαίων τετραδράχμων με προσδιοριζόμενη χρονολογία απόκρυψής του περί το 150 π.Χ..

Τα τετράδραχμα των Αθηνών φέρουν τα ονόματα των Λυσάνδρου και Γλαύκου που ήταν άρχοντες της Αθήνας το 159-158 π.Χ. από τα οποία και προσδιορίζεται μετά βεβαιότητας τόσο η χρονολόγησή τους όσο και η απόκρυψή τους.
Ιδιαίτερο νομισματικό ενδιαφέρον παρουσιάζουν οι δραχμές της Νάξου στις οποίες παρίσταται ο αγένειος Διόνυσος, ο κατ΄ εξοχήν τιμώμενος θεός της΄ Νάξου, φέρων κρατήρα, καλούμενα εξ αυτού «κρατηφόρες» με το χαρακτηριστικό υστερόσημο «παράσταση σταφυλιού» που αποτελεί απόδειξη της νεότερης χρησιμοποίησης αυτών των νομισμάτων. Οι δε ροδιακές δραχμές του θησαυρού, οι καλούμενες από τους νομισματολόγους "πλινθοφορικές" παρουσιάζουν την ακτινοστεφή κεφαλή του Απόλλωνα - Ηλίου και το ρόδο (τριαντάφυλλο).
Εκ των παραπάνω προσδιορίζεται το ανεπτυγμένο εμπόριο της εποχής εκείνης μεταξύ Αθήνας, Νάξου, Άνδρου και Ρόδου των οποίων τα νομίσματα συναλλάσσονταν από κοινού. Ο Θησαυρός αυτός φέρονταν εντός αγγείου και αποκαλύφθηκε κοντά σε αρχαίο ιερό απ΄ όπου και χαρακτηρίστηκε «εγκαταλειμμένος» ή «ιερός θησαυρός». Σήμερα βρίσκεται στο Νομισματικό Μουσείο Αθηνών και περιλαμβάνεται στη κύρια σειρά θησαυρών νομισμάτων που εκθέτονται μόνιμα ως αντιπροσωπευτικός του είδους του, έναντι πολλών άλλων που η έκθεσή τους είναι περιοδική.
Οι αισθηματίες

Υπόθεση

Ο Δάσκαλος (Τάκης Μόσχος) είναι ένας μεσήλικας που ζει στην απομονωμένη του βίλα μαζί με την έφηβη κόρη του (Ηλιάνα Μαυρομάτη). Πρόκειται για αρχαιοκάπηλο και τοκογλύφο, ο οποίος διακινεί τα κλοπιμαία μέσα σε νεκροφόρες. Δύο νεαροί, ο μελαγχολικός Ερμής (Δημήτρης Λάλος) και ο σχεδόν παιδιάστικος Γιάννης (Χάρης Φραγκούλης) έχουν αναλάβει τους φόνους και τους εκφοβισμούς των οφειλετών. Οι ισορροπίες θα αλλάξουν, όταν ο μεν ερωτευθεί την κόρη του αφεντικού του, ενώ ο δε παθιαστεί με μία πόρνη και έρθει σε αντιπαράθεση με τον προαγωγό της.

Βραβεία και διακρίσεις

Η ταινία κέρδισε το Βραβείο Καλύτερης Μουσικής στα Βραβεία Ελληνικής Ακαδημίας Κινηματογράφου, ενώ ήταν υποψήφια και για αυτό Καλύτερης Ταινίας. Ο Χάρης Φραγκούλης τιμήθηκε με το Βραβείο Ανδρικής Ερμηνείας στο 20ό Διεθνές Φεστιβάλ Κινηματογράφου Αθήνας. Προβλήθηκε σε ξένα φεστιβάλ, μεταξύ των οποίων το 36ο Φεστιβάλ Μεσογειακού Κινηματογράφου του Μονπελιέ και στο Raindance Film Festival του Λονδίνου. Πήρε δε μέρος στο επίσημο διαγωνιστικό πρόγραμμα του 36 Φεστιβάλ Κινηματογράφου της Μόσχας.
Πιέρος Σωτηρίου

Διεθνής

Στις 10 Οκτωβρίου 2012 ο Σωτηρίου κλήθηκε για πρώτη φορά στην εθνική ομάδα ποδοσφαίρου της Κύπρου για τους προκριματικούς αγώνες του Παγκοσμίου Κυπέλλου ΦΙΦΑ 2014 εναντίον της Σλοβενίας και της Νορβηγίας, αλλά παρέμεινε στον πάγκο και στους δύο αγώνες. Έκανε το ντεμπούτο του για την εθνική ομάδα στις 14 Νοεμβρίου 2012, σε φιλικό αγώνα ενάντια στη Φινλανδία στο Στάδιο ΓΣΠ, που έρχεται ως 63η λεπτό αναπληρωτής στην ήττα της Κύπρου με 0–3. Πέτυχε το πρώτο γκολ με τη φανέλα της εθνικής στις 13 Νοεμβρίου 2016, στη νίκη της Κύπρου με 3–1 επί του Γιβραλτάρ για τους προκριματικούς του Παγκοσμίου Κυπέλλου ΦΙΦΑ του 2018.
Τιάν-γκονγκ 2

Ιστορία

Το Γραφείο Κινεζικής Επανδρωμένης Διαστημικής Μηχανικής δημοσίευσε μια σύντομη περιγραφή του Τιάν-γκονγκ 2 και του διαδόχου του Τιάν-γκονγκ-3 το 2008, υποδεικνύοντας ότι τουλάχιστον δύο επανδρωμένα διαστημόπλοια θα εκτοξευτούν για να δέσουν με το Τιάν-γκονγκ 2.
Το πλήρωμα του διστημικού σκάφους Σένζου 11 αποτελούμενο από τον διοικητή Jing Haipeng και τον Chen Dong αποτέλεσε την εναρκτήρια επάνδρωση για το χώρο του Τιάν-γκονγκ 2 τον Οκτώβριο του 2016. Ήταν για  τη Κίνα η πρώτη επανδρωμένη αποστολή για περισσότερα από τρία χρόνια.
Στις 22 απριλίου, του 2017, το διαστημόπλοιο ανεφοδιασμού Tianzhou-1 συνδέθηκε με επιτυχία με τον Τιάν-γκονγκ 2 σημαίνοντας τη πρώτη επιτυχημένη σύνδεση και ανεφοδιασμό σε τροχιά για τον Τιάν-γκονγκ 2.
Στη συνέχεια εκτελέστηκε δεύτερος ανεφοδιασμός στις 15 ιουνίου του 2017. Στις 12 σεπτεμβρίου του 2017, το Tianzhou-1 πραγματοποίησε τον τρίτο και τελευταίο ανεφοδιασμό του Τιάν-γκονγκ 2, με διαδικασία που ονομάζεται γρήγορη σύνδεση που πήρε 6,5 ώρες, αντί για 2 μέρες για να ολοκληρωθεί.
Απόστολος Κουτσαγγέλης

Βιογραφικά στοιχεία

Γεννήθηκε στο Κατηχώρι Πηλίου και σπούδασε ιατρική στην Αθήνα και το Παρίσι ειδικευόμενος στην μαιευτική. Υπήρξε πρόεδρος δημοτικού συμβουλίου του δήμου Παγασών. Το 1929 εξελέγη γερουσιαστής Λαρίσης για εννιαετή θητεία στη θέση του αποβιώσαντος Νικολάου Γάτσου.
Γιουλιάαν Τένιερς

Βιογραφία

Ο Γιουλιάαν Τένιερς γεννήθηκε στην Αμβέρσα. Ήταν ετεροθαλής αδελφός του Ντάβιντ Τένιερς του πρεσβύτερου και θείος του Ντάβιντ Τένιερς του νεότερου. Νυμφεύτηκε την Σουζάννα Κουανιέ, αδελφή του ζωγράφου Χίλλις ΙΙ Κουανιέ στις 23 Απριλίου 1595. Απέκτησαν τουλάχιστον τρία παιδιά: Τον Γιαν Μπάπτιστ, τον Μέλχιορ και την Γιοάννα.
Ο Γιουλιάαν έγινε "Δάσκαλος" στη Συντεχνία του Αγίου Λουκά της Αμβέρσας το 1595 και έγινε επίσης μέλος του Armenbus, υποοργάνωσης της Συντεχνίας που είχε ιδρυθεί το 1538, σύμφωνα με το παράδειγμα άλλων επαγγελμάτων, για να υποστηρίξει τα μέλη της, τα οποία, λόγω ασθένειας ή ατυχήματος, δεν ήσαν πλέον σε θέση να υποστηρίξουν οικονομικά την οικογένειά τους ή των οποίων οι συγγενείς ήταν φτωχοί και αδυνατούσαν να πληρώσουν τα έξοδα ταφής. Αυτός και η σύζυγός του έζησαν στην οδό Koningstraat μέχρι το 1597, οπότε αγόρασαν την οικία De Roos στην οδό Vaartstraat. Μεταξύ 1595 και 1608 είχε τουλάχιστον ένδεκα μαθητές, από τους οποίους μόνον ο Γκασπάρ φαν ντεν Χούκε και ο αδελφός του Ντάβιντ έγιναν διάσημοι ζωγράφοι.
Ο Γιουλιάαν Τένιερς απεβίωσε λίγο πριν την 11η Μαρτίου 1615.

Έργο

Μαζί με τον ετεροθαλή αδελφό του ο Γιουλιάαν ζωγράφισε σκηνές για έργα που εκτελέστηκαν κατά τις θριαμβευτικές εισόδους των Αρχιδουκών στην Αμβέρσα. Τα έργα του είναι γνωστά μόνον μέσω απογραφών, κάτι που καθιστά σαφές ότι ορισμένες φορές συνεργάστηκε με τους Γιόος ντε Μόμπερ και Κλες φαν Κλέφε.
Νήσοι Γιαεγιάμα

Οι Νήσοι Γιαεγιάμα (八重山諸島 Yaeyama-shotō, επίσης 八重山列島 Yaeyama-rettō, Γιαεγιάμα: Yaima, Οκιναβικά: Eema) είναι αρχιπέλαγος στα νοτιοδυτικά του νομού Οκινάβα της Ιαπωνίας, και καλύπτουν 591,46 τετραγωνικά χιλιόμετρα. Τα νησιά βρίσκονται νοτιοδυτικά των Νήσων Μιγιάκο, μέρος του αρχιπελάγους των Νήσων Ρίου Κίου. Οι Νήσοι Γιαεγιάμα είναι το πιο απομακρυσμένο τμήμα της Ιαπωνίας από τα κύρια νησιά και περιλαμβάνουν τα νοτιότερα (Χατερούμα) και τα δυτικότερα (Γιοναγκούνι) κατοικημένα νησιά της Ιαπωνίας. Η πόλη Ισιγκάκι χρησιμεύει ως πολιτικός, πολιτιστικός και οικονομικός επικεφαλής των Νήσων Γιαεγιάμα.
Οι Νήσοι Γιαεγιάμα φιλοξενούν πολυάριθμα είδη υποτροπικών φυτών και μαγκρόβιων δάσων. Οι νήσοι παράγουν ζαχαροκάλαμο και ανανά. Οι κοραλλιογενείς ύφαλοι γύρω από τα νησιά είναι ιδανικοί βιότοποι για τα δελφίνια, τις θαλάσσιες χελώνες και μεγαλύτερα ψάρια όπως τα σαλάχια μάντα και οι φαλαινοκαρχαρίες. Πριν εξοντωθούν από τους ανθρώπους, οι φάλαινες και οι αλικόρες ήταν επίσης κοινά, και τα Γιαεγιάμα είχαν κάποτε το μεγαλύτερο πληθυσμό αλικόρων στους Νήσους Ρίου Κίου. Στο νησί Αράγκουσκου υπάρχει ένα Ουτάκι που ειδικώς τιμάει τις κυνηγημένες αλικόρες με τα κρανία τους, αλλά αυτοί που δεν είναι κάτοικοι δεν επιτρέπεται να εισέλθουν αν δεν λάβουν ειδική άδεια από τους κατοίκους, και λέγεται ότι οποιοσδήποτε αλλοδαπός χωρίς άδεια θα διωχθεί με τη βία.

Γεωγραφία

Τα νησιά αποτελούν το νότιο τμήμα των ηφαιστειακών νήσων Ριουκίου. Η διοικητική διαίρεση της περιφέρειας Γιαεγιάμα καλύπτει όλους τους νήσους Γιαεγιάμα, εκτός από το Ισιγκάκι και τα αμφισβητούμενα νησιά Σενκάκου.

Κουλτούρα

Η γλώσσα Γιοναγκούνι είναι η ιθαγενής γλώσσα του νησιού Γιοναγκούνι. Η γλώσσα Γιαεγιάμα είναι η ιθαγενής γλώσσα των υπόλοιπων νησιών. Τα ιαπωνικά χρησιμοποιούνται ευρέως ως δεύτερη γλώσσα.
Οι Νήσοι Γιαεγιάμα φιλοξενούν την παραγωγή παραδοσιακών οκιναβικών υφασμάτων.

Φεστιβάλ Μουσαάμα

14 Ιουλίου: Φεστιβάλ Μουσαάμα. Στη Νήσο Χατερούμα, αυτό το φεστιβάλ συγκομιδής γιορτάζεται κατά τη διάρκεια του Όμπον. Περιλαμβάνει παρέλαση εκ μέρους του τοπικού θεού της γονιμότητας Μιρούκου και των παιδιών του (τα τοπικά παιδιά), χορούς σίσι («λιονταριών») και χορούς επιτελείου.
2852 Ντεκλέρκ

Φυσικά χαρακτηριστικά

Ο φασματικός τύπος του Ντεκλέρκ είναι Ch. Τα υπόλοιπα φυσικά χαρακτηριστικά του είναι άγνωστα.